Sisällys

# Pääasiakirjat ja osa-asiakirjat

Perusasiakirjoilla voidaan hallita laajoja asiakirjoja, kuten monia lukuja sisältäviä kirjoja. Perusasiakirjaa voidaan pitää yksittäisten LibreOffice Writer-tiedostojen säilönä. Yksittäisiä tiedostoja nimitetään osa-asiakirjoiksi.

## Perusasiakirjojen ominaisuudet

- Kun pääasiakirja tulostetaan, kaikki osa-asiakirjojen sisältö, hakemistot ja kaikki kirjoitettu teksti tulostuu.

- Pääasiakirjaan voi luoda kaikki osa-asiakirjat kattavan sisällysluettelon ja hakemiston.

- Osa-asiakirjoissa käytetyt tyylit, kuten uudet kappaletyylit, tuodaan automaattisesti pääasiakirjaan.

- Pääasiakirjaa tarkasteltaessa siinä jo olevat tyylit saavat etusijan osa-asiakirjoista tuotuihin samannimisiin tyyleihin nähden.

- Pääasiakirjaan tehdyt muutokset eivät muuta osa-asiakirjoja.

Kun asiakirja lisätään pääasiakirjaan tai luodaan uusi osa-asiakirja, pääasiakirjaan luodaan linkki. Osa-asiakirjan sisältöä ei voi muokata suoraan pääasiakirjasta, mutta osa-asiakirjan voi avata muokattavaksi rakenneselaimesta.

## Esimerkki tyylien käytöstä

Pääasiakirja master.odm koostuu tekstistä ja linkeistä osa-asiakirjoihin sub1.odt ja sub2.odt. Kummassakin osa-asiakirjassa on määritetty ja käytetty uutta, samannimistä kappaletyyliä Style1. Osa-asiakirjat on tallennettu.

Kun pääasiakirja tallennetaan, osa-asiakirjojen tyylit tuodaan pääasiakirjaan. Ensin tuodaan uusi tyyli Style1 tiedostosta sub1.odt. Seuraavaksi tuodaan uusia tyylejä sub2.odt:stä. Koska Style1 on jo pääasiakirjassa, tätä tyyliä ei tuoda sub2.odt:sta.

Pääasiakirjassa näkyy uusi tyyli Style1 ensimmäisestä osa-asiakirjasta . Kaikki Style1-kappaleet pääasiakirjassa näytetään käyttäen ensimmäisen osa-asiakirjan Style1-määreitä. Toinen osa-asiakirja itsessään ei kuitenkaan muutu. Toisen osa-asiakirjan Style1-kappaleet näkyvät eri määrein, riippuen siitä, avataanko sub2.odt -asiakirja yksinään vai osana pääasiakirjaa.

Sekaannuksen välttämiseksi käytä samaa asiakirjamallia pääasiakirjalle ja sen osa-asiakirjoille. Näin tapahtuu automaattisesti, kun luot pääasiakirjan ja sen osa-asiakirjat olemassa olevasta otsikkoja sisältävästä asiakirjasta kohdasta Tiedosto - Lähetä - Luo pääasiakirja.

Aiheeseen liittyvää

Perusasiakirjojen ja osa-asiakirjojen käyttäminen

Useita asiakirjoja kattavat hakemistot

Rakenneselain pääasiakirjatilassa